Keskustoimisto, terveyden ja hyvinvoinnin yksikkö

**TERVEYSPISTE – toteutusohje ja toimintaperiaatteet**

Suomen Punaisen Ristin (SPR) terveyspistetoiminnan toteutusohje on SPR:n hallituksen nimeämän ensiapu- ja terveystoiminnan asiantuntijaryhmän 3.3.2020 hyväksymä hallinnollinen ohje ja on voimassa toistaiseksi.

Suomen Punaisen Ristin tehtävänä on täydentää sosiaali- ja terveydenhuoltoa ja tukea toimintavalmiutta erilaisissa onnettomuus- ja kriisitilanteissa sekä sodan ja kansallisten katastrofien aikana. Terveyden edistämisellä on merkittävä rooli valmiustyössä: toimintakykyä ja terveyttä lisäämällä vähennetään häiriötilanteiden syntymistä ja lisäksi lisääntynyt toimintakyky auttaa selviytymään paremmin kriisi- ja häiriötilanteessa ja sen jälkeisessä palautumisvaiheessa. Terveyden edistäminen on osa järjestön auttamisvalmiutta myös häiriötilanteissa. Osaavat vapaaehtoiset ja ammattilaiset ovat valmiina toimimaan Punaisen Ristin tehtävissä viranomaisten tukena ja apua tarvitsevien auttamiseksi.

Terveyspisteet ovat osa Suomen Punaisen Ristin terveyden edistämisen ohjelmaa. Ohjelman eri toimintamuodoissa ihmisiä kannustetaan huolehtimaan omasta ja lähiyhteisönsä terveydestä, ehkäisemään tapaturmia ja hankkimaan erilaisia arjessa selviytymisen taitoja. Terveyspisteidentarkoituksena on tukea ihmisten selviytymisaitoja arkielämässä, antaa tietoa terveydellisten ongelmien ja elämäntapasairauksien ehkäisystä.

Terveyspisteissä jaettava tieto sekä ohjeet ja neuvot pohjautuvat näyttöön perustuvaan tietoon, jolla tarkoitetaan parasta saatavilla olevaa, ajantasaista ja tutkittua tietoa sekä kansallisia Käypä hoito -suosituksia.

Terveyspisteiden toiminnan yksi tavoite on vähentää terveyden eriarvoisuutta ja siitä syystä toimintoja kohdennetaan eniten apua tarvitseville, esimerkiksi vaikeassa taloudellisessa tilanteessa oleville, ikääntyneille tai ihmisille, jotka eivät leimautumisen pelossa hakeudu virallisen terveystiedon pariin.

Terveyspisteiden toiminnan kehittämisessä huomioidaan paikalliset tarpeet.

**Terveyspisteen arvot ja periaatteet**

Suomen Punaisen Ristin Terveyspisteen toimintaa ohjaavat järjestön arvot ja periaatteet. Toiminta on luottamuksellista ja edellyttää vapaaehtoistoimijoilta vaitiolovelvollisuutta.

**Keskustoimisto:**

Keskustoimisto tukee piirien terveydenhuollon vastuuhenkilöitä ohjaamaan Terveyspisteiden toimintaa.

**Piiri:**

Piirissä terveydenhuollon vastuuhenkilön tehtävänä on:

* tukea Terveyspisteiden toimintaa ohjaamalla Terveyspisteen vastuuhenkilöä (=terveyspistevastaava) alueellisen tarpeen arvioon, toimintaperiaatteisiin ja välittämällä tarvittavaa tietoa terveyspistevastaavalle.
* päivittää Terveyspisteiden yhteystiedot ja seurata toiminnan toteutumista
* perehdyttää Terveyspisteen vastuuhenkilön toiminnan sisältöihin, laatuun ja seurantaan.
* järjestää terveyden edistämisen vapaaehtoisille tapaamisia ja koulutuksia piirissä.
* nimittää yhdessä osaston kanssa terveyspistevastaavan

**Osasto:**

* ottaa yhteyttä piirin terveydenhuollon vastuuhenkilöön terveyspistevastaavan nimittämiseksi, ohjeiden saamiseksi ja materiaalin sekä rahoituksen selvittämiseksi sekä laatii budjetin
* nimeää terveyspistevastaavan piirin hyväksynnän jälkeen sekä hankkii uusia vapaaehtoisia ja osallistuu heidän perehdyttämiseensä
* osaston hallitus käsittelee Terveyspisteen perustamisen ja hyväksyy sen kokouksessaan
* neuvottelee ja sopii paikallisen sosiaali- ja terveydenhuollon kanssa Terveyspisteen roolista paikkakunnalla
* hankkii tarvittaessa tilat Terveyspisteelle.
* liittää Terveyspisteiden vapaaehtoiset valmiussuunnitelmaansa

**Tiedotus**

* Osasto tiedottaa alueensa väestölle, yhteistyökumppaneille ja sidosryhmille Terveyspisteestä (toimintamuodot, paikka, aukioloajat).

**Yhteistyö**

Terveyspiste tekee yhteistyötä:

* osaston muiden toimintaryhmien kanssa
* paikallisen terveydenhuollon ja muiden järjestöjen kanssa resurssien ja asiantuntemuksen hyödyntämiseksi
* piirin terveydenhuollosta vastaavan työntekijän kanssa
* piirin /osaston nimittämän terveystoiminnan yhteyshenkilön kanssa (vapaaehtoinen)

**Terveyspistevastaava ja Terveyspisteissä toimivat vapaaehtoiset**

* Terveyspistevastaavana toimii laillistettu tai nimikesuojattu terveydenhuollon ammattihenkilö. (Esimerkiksi sairaanhoitaja, terveydenhoitaja tai lähihoitaja).
* Terveyspisteen vapaaehtoisena voi toimia myös muu terveyden edistämisen vapaaehtoinen ilman terveydenhuollon taustakoulusta ja joka on saanut perehdytyksen toimintaan ja sitoutuu Terveyspisteessä jaettavan tutkitun terveystiedon välittämiseen.
* Terveyspistevastaava varmistaa vapaaehtoisen soveltuvuuden tehtävään ja sopii vapaaehtoisten tehtävät kussakin Terveyspisteessä erikseen, riippuen teemasta tai annettavan neuvonnan luonteesta sekä taustakoulutuksen, muun koulutuksen ja perehdytyksen pohjalta. Tähän arviointiin voi pyytää tarvittaessa tukea piirien terveydenhuollon vastuuhenkilöiltä.

**Toimintamuodot: mitä Terveyspisteissä tehdään?**

* Terveyspisteet tarjoavat anonyymiä, vapaaehtoista ja maksutonta ohjausta, tukea, neuvontaa sekä muuta terveyttä ja hyvinvointia edistävää toimintaa, joka perustuu ajantasaiseen tutkittuun tietoon sekä Käypä hoito -suosituksiin.
* Ohjaukseen pyritään käyttämään vaikuttaviksi tunnistettuja menetelmiä ja toimintakäytäntöjä, esim. motivoivaa haastattelua.
* Ohjauksessa ja keskustelujen tukena voidaan käyttää esim. Audit-testiä ja muita asiakkaan terveyskäyttäytymistä mittaavia luotettavia testejä, vyötärön ympäryksen, painon ja verenpaineen mittauksia.
* Teema- ja koulutuspäivät, erilaiset ryhmätoiminnan muodot sekä valtakunnallisten teemaviikkojen ja -päivien vietto on osa toimintaa.
* Terveyspiste voi toimia myös liikkuvana toimintapisteenä tai pop up -tyyppisinä pisteinä eri teemoilla tarpeiden mukaisesti.
* Terveyspiste on osa osaston valmiutta, mm. ehkäisemällä häiriötilanteiden syntymistä terveyttä lisäämällä, varautumalla paikallisiin häiriötilanteisiin (esimerkiksi pandemiat).
* Terveyspistevastaava huolehtii Terveyspisteen toiminnan laadusta ja uusien vapaaehtoisten perehdytyksestä sekä osaamisen varmistamisesta kuhunkin tehtävään.
* Tapaturmien ehkäisy on keskeisessä roolissa Terveyspisteissä.

**Mitä Terveyspisteissä ei tehdä?**

* Terveyspisteissä **ei tehdä hoitotyötä**. Kävijä ohjataan tarvittaessa hoitoon alueen terveyspalveluihin.
* Terveyspisteessä annetusta ohjauksesta ja neuvonnasta, ei tehdä potilasasiakirjoja. Tilastointi tehdään säilyttäen asiakkaiden anonymiteetti. Ei kerätä henkilötietoja eikä muitakaan yhdisteltävissä olevia tietoja, joista kävijät voidaan tunnistaa.
* Verensokeria ei mitata, mutta tarvittaessa kävijää ohjataan, opastetaan, ja neuvotaan kävijää omatoimiseen mittaukseen kävijän omalla mittauslaiteella. Jos osasto tai piiri päätyy hakemaan itse yksityisen terveydenhuollon toimintaan lupaa, joka kattaa verensokerin mittauksen, ja laajentamaan omaa toimintaansa, toivomme, että osasto ilmoittaa asiasta myös keskustoimistoon.
* Ei anneta tietoja vaihtoehtohoidoista. Vaihtoehtohoidot ovat hoitoja ja menetelmiä, jotka eivät perustu lääketieteelliseen tietoon ja joiden tehoa tai turvallisuutta ei ole luotettavasti osoitettu.

**Toiminnan seuranta**

* Terveyspiste täyttää piirien ja osastojen ohjeistamana toiminnan seurantakaavakkeita ja tarvittaessa muita piirien ohjeistamia seurantamenetelmiä.
* Vuoden lopussa Terveyspisteestä tehdään toimintakertomus, joka lähetään myös piirin terveydenhuollon vastuuhenkilölle.
* Toimintasuunnitelma tehdään aina vähintään vuodeksi.
* Terveyspisteissä toimivat vapaaehtoiset päivittävät tietojaan ja osaamistaan säännöllisesti sekä osallistuvat aktiivisesti heille tarjottuun koulutukseen.

**Terveyspisteessä toimivan oikeudet ja velvollisuudet**

Vapaaehtoisena ammattilaisena toimivalla on

oikeus

* osallistua taitojensa mukaisiin vapaaehtoistehtäviin Terveyspisteessä
* tehtävän mukaiseen perehdytykseen, koulutukseen, tietoon ja tukeen.
* toiminnan ohjaukseen ja haastavien tilanteiden purkuun ja jälkihuoltoon.
* toimiessaan kuulua Punaisen Ristin vapaaehtoistoiminnan vakuutusten piiriin.

Velvollisuus

* toimia Punaisen Ristin arvojen ja periaatteiden, SPR:ssä hyväksyttyjen suuntaviivojen ja sääntöjen mukaisesti.
* sitoutua toiminnan ja tehtävän edellyttämään vaitiolovelvollisuuteen.
* kouluttautua tehtävään, johon lupautunut.
* sitoutua hoitamaan tehtävä, kuten on vapaaehtoisesti ja sovitusti lupautunut.
* kieltäytyä itselleen sopimattomasta tehtävästä esimerkiksi terveydellisestä syystä tai puutteellisesta perehdytyksestä johtuen.

**Järjestön oikeudet**

Järjestöllä on oikeus

* valvoa toiminnan laatua ja päättää sen jatkamisesta.
* valita vapaaehtoistehtäviin tehtävän mukaisesti sopivia vapaaehtoisia.
* lopettaa toiminta, jos se on Punaisen Ristin periaatteiden vastaista.
* kannustaa vapaaehtoisia aktiiviseen jäsenyyteen.

**Järjestön velvollisuudet**

Järjestöllä on velvollisuus

* suunnitella, toteuttaa ja arvioida toimintaa vapaaehtoistoiminnan näkökulmasta
* taata vapaaehtoisen oikeuksien toteutuminen
* varata vapaaehtoistoimintaan riittävät voimavarat.
* ottaa vastaan toiminnasta kiinnostuneet ja pyrkiä etsimään heille heidän taitojensa mukaisia tehtäviä.
* tarjota vapaaehtoisille tehtävässä tarvittava perehdytys, koulutus, ammatillinen tuki, ohjaus ja työvälineet toimintaan.
* varmistaa riittävän turvallinen toimintaympäristö.
* määritellä kussakin vapaaehtoistehtävässä vapaaehtoisen oikeudet ja velvollisuudet.
* tarjota mahdollisuudet kehittyä vapaaehtoistoiminnassa.